Għall-baġit fit-tul li jmiss tal-UE għall-2021-2027, il-Kummissjoni qed tipproponi programm ġdid għall-Korp Ewropew ta' Solidarjetà lil hinn mill-2020, b'allokazzjoni ta' €1.26 biljun biex jikbru l-opportunitajiet li joffri. Bil-programm il-ġdid, mill-anqas 350,000 żagħżugħ u żagħżugħa Ewropej ikollhom l-opportunità jgħinu lil komunitajiet fil-bżonn permezz tal-volontarjat, l-apprendistat u l-kollokamenti f'impjieg bejn l-2021 u l-2027. Il-proposta adottata llum tikkonsolida l-Korp għall-perjodu baġitarju li jmiss. Il-Kummissarju għall-Baġit u r-Riżorsi Umani, Günther H. Oettinger, qal: “Is-solidarjetà hi waħda mill-valuri fundamentali tal-Unjoni Ewropea, u s-suċċess tal-Korp Ewropew ta' Solidarjetà juri li hemm ħeġġa kbira fost iż-żgħażagħ biex jieħdu sehem f'attivitajiet ta' solidarjetà. Minħabba f'hekk, fil-baġit li jmiss tal-UE qed inżidu b'mod sinifikanti l-mezzi finanzjarji għall-Korp Ewropew ta' Solidarjetà.” Skont Tibor Navracsics, il-Kummissarju tal-UE għall-Edukazzjoni, il-Kultura, iż-Żgħażagħ u l-Isport: “B'din il-proposta, il-Kummissjoni Ewropea qed tikkonferma l-impenn tagħha li tappoġġa s-solidarjetà u tagħti s-setgħa lin-nies. Qed nagħmlu dak kollu possibbli biex il-Korp Ewropew ta' Solidarjetà jkun jista' jsir komunità mifruxa ta' nies u organizzazzjonijiet li lesti jwieżnu lill-persuni fil-bżonn madwar il-kontinent tagħna u lil hinn, u dan jgħin biex jissawru soċjetajiet reżiljenti u koeżivi. Min-naħa l-oħra, iż-żgħażagħ se jiksbu ħiliet, jibnu ħbiberiji ġodda, u jkabbru sens qawwi ta' appartenenza fil-komunità Ewropea.” Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, qalet: “Filwaqt li qed insejsuha fuq l-esperjenza li ksibna s'issa, din il-proposta taħseb għal approċċ aktar inklużiv u flessibbli u, fl-aħħar mill-aħħar f'aktar libertà tal-għażla għall-parteċipanti, jekk jixtiqux jagħmlu volontarjat jew kollokament f'impjieg professjonali.” Il-programm il-ġdid hu msejjes fuq il-kisbiet tal-Korp fl-ewwel snin tiegħu u joħloq aċċess uniku għaż-żgħażagħ li lesti jimpenjaw ruħhom fis-solidarjetà. B'mod partikolari, il-programm jinkludi: Il-passi li jmiss Hemm bżonn jintlaħaq ftehim mingħajr dewmien dwar il-baġit tal-UE fit-tul kumplessiv u fuq il-proposti settorjali tiegħu ħalli jkun żgurat li l-fondi tal-UE jibdew jiksbu r-riżultati fil-prattika malajr kemm jista' jkun. Id-dewmien jista' jqajjem dubju dwar l-implimentazzjoni tal-ewwel sena tal-programm tal-Korp Ewropew ta' Solidarjetà. Ftehim dwar il-baġit fit-tul li jmiss fl-2019 ikun jipprovdi għal tranżizzjoni bla xkiel mill-baġit fit-tul attwali (2014-2020) għall-baġit il-ġdid, u jiżgura l-prevedibbiltà u l-kontinwità tal-finanzjament għall-ġid ta' kulħadd. Il-kuntest Waqt id-diskors tiegħu dwar l-Istat tal-Unjoni tal-2016, il-President tal-Kummissjoni Jean-Claude Juncker ħabbar it-twaqqif tal-Korp Ewropew ta' Solidarjetà, li joffri l-opportunità lil żgħażagħ ta' bejn it-18 u t-30 sena biex jieħdu sehem f'firxa wiesgħa ta' attivitajiet ta' solidarjetà madwar l-UE u lil hinn. Minn mindu tnieda fis-7 ta' Diċembru 2016, kważi 64,000 żagħżugħ u żagħżugħa ngħaqdu mal-Korp Ewropew ta' Solidarjetà, u kważi 5,000 parteċipant bdew l-attività tagħhom. Tul l-ewwel fażi mnedija f'Diċembru 2016, fetħu tmien programmi differenti li joffru volontarjat, apprendistat jew opportunitajiet ta' impjieg, ilkoll permezz tal-Korp Ewropew ta' Solidarjetà. F'Mejju 2017, il-Kummissjoni ressqet proposta biex il-Korp Ewropew ta' Solidarjetà jkollu l-mekkaniżmu ta' finanzjament u l-qafas legali tiegħu stess.. Bħalissa din il-proposta qed jiddiskutuha l-Parlament Ewropew u l-Kunsill. Dan se jgħin biex jiżdiedu aktar il-koerenza u l-impatt tiegħu. Ġie allokat baġit ta' €376.5 miljun għall-Korp Ewropew ta' Solidarjetà mill-2018 sal-2020 ħalli 100,000 żagħżugħ u żagħżugħa Ewropej ikunu jistgħu jgħinu lil komunitajiet u jiżviluppaw il-kompetenzi tagħhom sa tmiem l-2020. Kull korp pubbliku jew privat li jissodisfa rekwiżiti stretti tal-kwalità jista' jipproponi proġetti għall-Korp Ewropew ta' Solidarjetà. Dan se jiġi implimentat mill-Kummissjoni Ewropea, l-Aġenziji Nazzjonali ta' Erasmus+ fl-Istati Membri, u l-Aġenzija Eżekuttiva għall-Edukazzjoni, l-Awdjoviżiv u l-Kultura. Għal aktar informazzjoni MEMO: Il-Korp Ewropew ta' Solidarjetà lil hinn mill-2020: Mistoqsijiet u Tweġibiet Skeda informattiva: Il-Baġit tal-UE għall-futur: Il-Korp Ewropew ta' Solidarjetà lil hinn mill-2020 Skeda informattiva: Il-Baġit tal-UE għall-futur: Il-Korpi Ewropej ta' Solidarjetà fl-azzjoni: Proposta għal Regolament tal-Parlament Ewropew u tal-Kunsill li jistabbilixxi l-programm tal-Korp Ewropew ta' Solidarjetà u li jħassar [ir-Regolament tal-Korp Ewropew ta' Solidarjetà] u r-Regolament (UE) Nru 375/2014 (COM(2018) 440/2) Portal tal-Korp Ewropew ta' Solidarjetà Is-sit web dwar il-baġit tal-UE għall-futur